b'\n_START_ARTICLE_\nEGP-satelliitti\n_START_PARAGRAPH_\nExperimental Geodetic Payload eli EGP on japanilainen geodeettinen tutkimussatelliitti.\n_START_SECTION_\nHistoria\n_START_PARAGRAPH_\nSatelliitti laukaistiin Maata kiert\xc3\xa4v\xc3\xa4lle radalleen 13. elokuuta 1986. Laukaisu tehtiin H-1 -kantoraketilla Tanegashiman avaruuskeskuksesta Japanista . Pian laukaisunsa j\xc3\xa4lkeen se sai nimekseen Ajisai, vaikkakin satelliitti tunnetaan paremmin nimell\xc3\xa4 EGP tai EGS.\n_START_SECTION_\nRakenne ja teht\xc3\xa4v\xc3\xa4\n_START_PARAGRAPH_\nEGP on ns. passiivinen satelliitti. Sen mukana ei ole mittalaitteita, vaan sen p\xc3\xa4\xc3\xa4teht\xc3\xa4v\xc3\xa4n\xc3\xa4 on heijastaa siihen suuntautuvaa valoa. EGP:n pintaa peitt\xc3\xa4\xc3\xa4 318 pient\xc3\xa4 peili\xc3\xa4 ja 1436 laserheijastinta. Satelliitti on pallomainen, halkaisijaltaan 2,15 m. Sen kokonaismassa on 685 kg._NEWLINE_Satelliitti kiert\xc3\xa4\xc3\xa4 Maapalloa, ja sen tarkoitus on geodeettinen. Suuntaamalla satelliittiin laservaloa ja mittaamalla s\xc3\xa4teen paluuaikaa, voidaan m\xc3\xa4\xc3\xa4ritt\xc3\xa4\xc3\xa4 tarkka maantieteellinen sijainti. T\xc3\xa4m\xc3\xa4n lis\xc3\xa4ksi tulee tuntea satelliitin radan ominaisuuksia. T\xc3\xa4t\xc3\xa4 tekniikkaa on hy\xc3\xb6dynnetty Japanin saarten sijaintien m\xc3\xa4\xc3\xa4ritt\xc3\xa4miseen.\n_START_SECTION_\nRadan ominaisuuksia\n_START_PARAGRAPH_\nEGP kiert\xc3\xa4\xc3\xa4 Maata noin 1480 km:n korkeudessa ympyr\xc3\xa4nmuotoisella radalla. Ratatason kaltevuus p\xc3\xa4iv\xc3\xa4ntasaajaan n\xc3\xa4hden on 50 astetta. Satelliitin kiertoaika maapallon ymp\xc3\xa4ri on 116 minuuttia.\n_START_SECTION_\nVisuaalinen n\xc3\xa4kyvyys\n_START_PARAGRAPH_\nEGP on peileineen ja heijastimineen kuin taivaallinen diskopallo. Kun satelliitti on Auringon valaisema ja sen tarkkailija Maan varjossa (aamu- tai iltah\xc3\xa4m\xc3\xa4r\xc3\xa4n aikaan), EGP n\xc3\xa4kyy taivaalla hyvin tihe\xc3\xa4sti vilkkuvana satelliittina. Sen v\xc3\xa4l\xc3\xa4hdysjakso on sekunnin murto-osia. T\xc3\xa4m\xc3\xa4n satelliitin voi erottaa y\xc3\xb6taivaalta paljain silminkin kauempana kaupunkien valoista, mutta paremmin sit\xc3\xa4 p\xc3\xa4\xc3\xa4see tarkkailemaan pienen kiikarin avulla. Satelliitin ylitykseen kuluu aikaa kymmenkunta minuuttia.'